অর্থনৈতিক উন্নতির সঙ্গে তাল রেখে জিডিপির বিবেচনায় বাজেটের আকার বৃদ্ধি না পাওয়ায় অগ্রাধিকার খাতে বরাদ্দ বাধাগ্রস্ত হচ্ছে বলে মনে করছেন অর্থনীতিবিদরা। আগামী অর্থবছরে শিক্ষা ও স্বাস্থ্য খাতে টাকা বাড়লেও বাজেটের আকারের তুলনায় তা কমেছে। শিক্ষার বরাদ্দ এক দশক ধরেই জিডিপির ২ শতাংশে সীমাবদ্ধ। এ বিষয়ে সিপিডির সম্মানীয় ফেলো ড. দেবপ্রিয় ভট্টাচার্য বলেন, জিডিপির অংশ হিসেবে শিক্ষায় বরাদ্দে পতন ঘটেছে। জিডিপির মাত্র দুই শতাংশ শিক্ষায় খরচ করে বিশ্বের সঙ্গে প্রতিযোগিতায় তাল মিলিয়ে এগিয়ে যাওয়া সম্ভব হবে না।